1.JOHDANTO

Euroopan parlamentin ja neuvoston päätöksessä N:o 1080/2011/EU (annettu 25. lokakuuta 2011) ja päätöksessä N:o 466/2014/EU (annettu 16. huhtikuuta 2014) myönnetään EU:n takuu Euroopan investointipankille (EIP) unionin ulkopuolella toteutettaviin hankkeisiin liittyvistä lainoista ja lainatakauksista aiheutuvien tappioiden varalta ajanjaksoilla 2007–2013 ja 2014–2020 (jäljempänä ’lainatakuupäätökset’ tai ’EU:n takuu’). Päätöksissä komissio velvoitetaan antamaan EIP:n vuotuisten raporttien pohjalta vuosittain kertomus ulkoisista toimista, jotka EIP on toteuttanut EU:n takuun nojalla. Koska päätöksen N:o 1080/2011/EU voimassaoloaikaa jatkettiin kuudella kuukaudella 30. kesäkuuta 2014 saakka ja päätös N:o 466/2014/EU koskee ajanjaksoa 2014–2020, tämä vuoden 2014 kattava kertomus on laadittu näissä kahdessa oikeusperustassa esitettyjen vaatimusten mukaisesti. Lisäksi tässä kertomuksessa esitetään yhteenveto toimista, jotka EIP toteutti omalla riskillään lainatakuupäätösten soveltamisalaan kuuluvilla alueilla vuonna 2014. EIP:n Afrikan, Karibian ja Tyynenmeren valtioissa (AKT) sekä merentakaisissa maissa ja merentakaisilla alueilla (MMA) toteuttamia toimia tarkastellaan sen sijaan erillisessä vuosikertomuksessa.

Uudessa päätöksessä N:o 466/2014/EU, joka annettiin 16. huhtikuuta 2014 (jäljempänä ’valtuus’), vahvistetaan 30 miljardin euron enimmäismäärä, joka jakautuu 27 miljardin euron kiinteään enimmäismäärään ja kolmen miljardin euron valinnaiseen lisämäärään. Euroopan parlamentti ja neuvosto päättävät valinnaisen määrän käyttöönotosta ja sen alueellisesta jakautumisesta päätöksen väliarvioinnin jälkeen. Uudessa päätöksessä kolme korkean tason tavoitetta EU:n takuun jatkamiselle säilyivät muuttumattomina. Ne ovat paikallisen yksityissektorin kasvun edistäminen, sosiaalisen ja taloudellisen infrastruktuurin kehittäminen, ilmastonmuutoksen torjunta sekä perustavoitteena alueellisen yhdentymisen edistäminen. Valtuus tuli voimaan takuusopimuksen allekirjoituksen myötä 25. heinäkuuta 2014.

Tarkempia hanke-, sektori-, maa- ja aluekohtaisia tietoja ja tilastotaulukoita näistä toimista on ohessa julkaistavassa komission yksiköiden valmisteluasiakirjassa. Kertomuksessa esitetään myös tietoja vuonna 2014 hyväksyttyjen EIP:n rahoitustoimien odotetuista tuloksista. Vuosi oli EIP:n tulosmittauskehyksen kolmas toteutusvuosi. Valmisteluasiakirjassa esitetään saavutettuja konkreettisia tuloksia tulosmittauskehyksen ensimmäisten hankkeiden loppuraporttien tai ennen tulosmittauskehystä hyväksyttyjen toimien osalta tapaustutkimuksen pohjalta.

2.KESKEISET TULOKSET

EIP:n EU:n talousarviotakauksen nojalla vuonna 2013 toteuttamista ulkoisista toimista laaditun kertomuksen liitteessä esitettiin kokonaiskuva EIP:n rahoitustoimista EU:n ulkopuolella ajanjaksolla vuodesta 2007 30. heinäkuuta 2014 asti. Kertomuksessa todettiin, että monissa maailman osissa koetusta haastavasta liiketoimintaympäristöstä huolimatta päätöksen N:o 1080/2011/EU lopullinen käyttöaste 30. kesäkuuta 2014 oli 99 prosenttia.

Lainatakuupäätöksen kattamien alueiden hyväksi tehtiin rahoitussopimuksia yhteensä 6,8 miljardin euron arvosta, mikä oli lähes sama määrä kuin edellisenä vuotena. EU:n takuun piiriin kuuluvaa rahoitusta myönnettiin hieman vähemmän kuin edellisvuotena, 4,2 miljardia euroa, kun taas EIP:n omalla riskillään myöntämän rahoituksen määrä oli 2,6 miljardia euroa eli 0,2 miljardia enemmän kuin vuotta aiemmin. Vuonna 2014 kokonaismääriin vaikuttivat pääasiassa voimakas kehitys naapurimaissa ja liittymistä valmistelevissa maissa.

EIP on osoittanut olevansa edelleen sitoutunut EU:n ilmastotoimien tukemiseen. Syyskuussa 2015 EIP:n hallintoneuvosto mukautti ilmastotoimien strategiaa, joka ohjaa kaikkia EIP:n toimia niin EU:ssa kuin sen ulkopuolella, ja EIP:n ilmastostrategiaa ulkoisen luotonannon valtuuden soveltamisalaan kuuluvissa valtioissa on määrä päivittää vuoden 2015 loppuun mennessä. Lainatakuupäätöksen piiriin kuuluvilla alueilla allekirjoitettujen EIP:n toimien määrä pysyi selvästi lainatakuupäätöksessä vahvistetun 25 prosentin osuuden yläpuolella (2,1 miljardia euroa). Se muodosti 31 prosenttia kaikesta ilmastonmuutoksen vaikutuksia torjuviin toimiin myönnetystä rahoituksesta, jossa painottui Aasian ja Latinalaisen Amerikan maiden osuus (lähes 40 prosenttia ilmastotoimisopimuksista).

Vuonna 2014, kolmantena perättäisenä täytäntöönpanovuotena, EIP totesi tulosmittauskehyksen avulla, että 100 prosentilla allekirjoitetuista uusista lainasopimuksista odotetaan olevan joko erinomainen tai hyvä vaikutus valtuustavoitteiden saavuttamiseen. Yli 90 prosentilla uusista hankkeista odotetaan olevan joko erinomainen tai hyvä tulos hankkeiden odotettujen vaikutusten sekä laadun ja kannattavuuden osalta. Yli 85 prosentilla uusista hankkeista odotetaan olevan suuri tai merkittävä EIP:n toimien täydentävyys. EIP:n oma kertomus EIP:n EU:n ulkopuolella toteuttamien toimien (käsittää myös AKT-maat sekä merentakaiset maat ja alueet) tuloksista vuonna 2014 on julkaistu EIP:n verkkosivuilla.

Uudessa lainatakuupäätöksessä korostetaan, että EIP:n ulkoisten toimien olisi tuettava aiempaa selvemmin EU:n ulkosuhdepolitiikkaa ja sen ohjelmia ja välineitä. Onkin pantava merkille, että vuoden 2014 aikana EIP jatkoi tiivistä yhteistyötä komission ja EU:n ulkosuhdehallinnon kanssa parantaakseen toimiensa yhdenmukaisuutta ja yhtenäisyyttä EU:n ulkosuhdepolitiikan kanssa. Komissio ja EIP laativat tämän osalta EU:n ulkosuhdehallintoa kuullen tarkistetut aluekohtaiset tekniset toimintaohjeet, jotka toimitettiin parlamentille ja neuvostolle toukokuussa 2015.

3.RAHOITUSTOIMET

3.1.LAINATAKUUPÄÄTÖSTEN KATTAMILLE ALUEILLE MYÖNNETTY EIP:N RAHOITUS

Seuraavasta taulukosta käyvät ilmi EIP:n vuonna 2014 myöntämän rahoituksen määrät lainatakuupäätösten kattamilla alueilla.

Taulukko 1: EIP:n vuonna 2014 allekirjoittamat rahoitustoimet

Kohdemaat EU:n takuun piiriin kuuluvat toimet EIP:n oman riskin toimet Yhteensä (milj. euroa) Kokonaistakuu Poliittisen riskin takuu Yhteensä Liittymistä valmistelevat maat 621 0 621 1 815 2 436 Välimeren alueen maat 1 122 260 1 382 230 1 612 Naapurimaat Itä-Euroopassa ja Venäjä 1 016 160 1 176 0 1 176 Aasia ja Latinalainen Amerikka 670 150 820 550 1 370 Etelä-Afrikka 175 0 175 0 175 Yhteensä 3 603 570 4 174 2 595 6 769

Huom. Taulukossa mainittujen EIP:n omien varojen lisäksi Välimeren alueella allekirjoitettiin

pääomasijoitus- ja mikrorahoitusoperaatioita 52 miljoonan euron arvosta kolmansien osapuolten varoin.

Vuonna 2014 EU:n takuun nojalla toteutettujen toimien osuus kokonaisvolyymistä laski 4 prosenttia 4,2 miljardiin euroon (4,4 miljardia euroa vuonna 2013). Osuus oli 61 prosenttia kokonaisrahoituksesta lainatakuupäätöksen kattamilla alueilla vuonna 2014. EIP:n oman riskin toimien osuus kasvoi 4 prosenttia 2,6 miljardiin euroon. Yli 90 prosenttia EIP:n oman riskin rahoituksesta myönnettiin vuonna 2014 liittymistä valmisteleviin maihin sekä Aasian ja Latinalaisen Amerikan maihin ja jäljellä oleva 9 prosenttia Välimeren alueelle. Itäisissä naapurimaissa (Ukraina – ks. jäljempänä) ja Etelä-Afrikassa kaikki rahoitus myönnettiin lainatakuun nojalla.